**Az előterjesztést megtárgyalta:**

- Szociális és Családügyi Bizottság

A határozati javaslatot törvényességi

 szempontból megvizsgáltam:

 /: Dr. Gaál Róbert :/

 jegyző

**E L Ő T E R J E S Z T É S**

**Szombathely Megyei Jogú Város Közgyűlésének 2012. február 23-i ülésére**

**Javaslat a 2011. évben pénzben és természetben nyújtott szociális ellátásokról szóló beszámoló elfogadására**

A Országgyűlés az egyes szociális, gyermekvédelmi, családtámogatási, fogyatékosságügyi és foglalkoztatási tárgyú törvények módosításáról szóló 2010. évi CLXXI. törvény elfogadásával 2011. január 1-jei hatállyal módosította a szociális igazgatásról és szociális ellátásokról szóló 1993. évi III. törvényt (a továbbiakban: szociális törvény). Részben a törvénymódosításból fakadó helyi jogalkotási kötelezettség teljesítése miatt, részben pedig a megváltozott gazdasági környezet okán 2011. évben szükségessé vált Szombathely Megyei Jogú Város Közgyűlésének a szociális igazgatásról, a gyermekek védelméről és az egyes szociálisellátási formák szabályairól szóló, 13/1993. (IV. 29.) rendelete (a továbbiakban: szociális rendelet) átfogó módosítása is.

A szociális rendelet 2011.03.02. napjával történt módosítását követően Szombathely Megyei Jogú Városban az alábbi szociális pénzbeli és természetbeni ellátások voltak 2011. évben biztosíthatók:

- ápolási díj a súlyosan fogyatékos, vagy a 18. életévét be nem töltött tartósan beteg személy ápolásáért,

- közgyógyellátás,

- időskorúak járadéka,

- köztemetés,

- normatív, alanyi jogú lakásfenntartási támogatás,

- rendszeres szociális segély,

- foglalkoztatást helyettesítő támogatás,

- egészségügyi szolgáltatásra való jogosultság,

- átmeneti segély,

- temetési segély,

- fűtési támogatás,

- adósságkezelési szolgáltatás,

- baba-mama szoba támogatás.

A teljesség igénye miatt megjegyzendő, hogy Önkormányzatunk a gyermekvédelmi törvény alapján is biztosít szociális elemeket is tartalmazó feltételek mellett bizonyos ellátásokat, amelyek az alábbiak:

- rendszeres gyermekvédelmi kedvezmény,

- kiegészítő gyermekvédelmi támogatás,

- óvodáztatási támogatás,

- rendkívüli gyermekvédelmi támogatás.

Az egyes ellátásokra vonatkozóan az alábbi főbb megállapítások tehetők.

**I. Átmeneti segély**

A szociális törvény rendelkezései értelmében *átmeneti segély* elsősorban a létfenntartást veszélyeztető rendkívüli élethelyzetbe került vagy tartósan létfenntartási gonddal küzdő személyek/családok részére megállapítható támogatás. A szociális rendelet az alkalmankénti átmeneti segélynél a jövedelemhatárt egyedülélőknél 57.000 Ft-ban, egyéb esetekben 42.750 Ft-ban határozza meg (a szociális törvény a jövedelemhatár minimumát egyedülélőknél: 42.750 Ft-ban, egyéb esetekben 28.500 Ft-ban határozza meg). További előírás, hogy az alkalmanként megállapított átmeneti segély legmagasabb éves összege az öregségi nyugdíj mindenkori legkisebb összegében került megállapításra (2011.évben 28.500,- Ft), és egy háztartásban évente legfeljebb 4 alkalommal állapítható meg.

A kérelmekből megállapító, hogy az alkalmankénti átmeneti segélyt elsősorban élelmiszer-, gyógyszer - és ruhavásárlás céljára kérik az ügyfelek, valamint megélhetésre a rezsi költségek kifizetése után.

2011. évben 3.589 db átmeneti segély iránti kérelem került előterjesztésre. 2011. évben Szombathely Megyei Jogú Város Önkormányzata - különböző formában - összesen 14.961.550,- Ft-ot fizetett ki átmeneti segélyre (kamatmentes kölcsön: 2.458.550,- Ft, átmeneti segély: 9.810.000,- Ft, gyógyszer és tüzelővásárlási utalvány: 2.693.000,- Ft).

Átmeneti segély iránti kérelem 419 esetben került elutasításra, melynek oka jelentős részben az előírt jövedelemhatár túllépése, valamint az volt, hogy a kérelmezőháztartása a kérelem benyújtását megelőzően már legalább 4 alkalommal részesült átmeneti segélyben.

*Kamatmentes kölcsön* esetében 2011. évben alsó jövedelemhatár került meghatározásra: egyedülélőknél57.000 Ft, egyéb esetekben 42.750 Ft. Az 57.000 Ft, illetve 42.750 Ft feletti egy főre jutó havi jövedelemmel rendelkező személyek kamatmentes kölcsön formájában kaphatnak segítséget az önkormányzattól, amennyiben jövedelmük nem haladja meg egyedülélőknéla 85.500 Ft-ot, egyéb esetekben a 71.250,- Ft-ot.

Kamatmentes kölcsön elsősorban rendkívüli élethelyzet bekövetkezésekor, így különösen baleset, súlyos betegség, elemi kár esetén, közüzemi díjhátralék, illetve lakbérhátralék rendezéséhez, egyéb előre nem látható, méltánylást érdemlő helyzet bekövetkezésekor, pénzbeli ellátás megállapítása és folyósítása közötti időszakra állapítható meg.

A kamatmentes kölcsön felső határa 150.000,- Ft, s legfeljebb 18 hónap időtartamra adható. Kamatmentes kölcsön 2011. évben 40 esetben került megállapításra, átlagosan 51.739,- Ft összegben.

**II. Aktív korúak ellátása**

Az aktív korúak ellátása a hátrányos munkaerő-piaci helyzetű aktív korú személyek és családjuk részére nyújtott ellátás.

*Aktív korúak ellátása* állapítható meg annak a személynek:

* aki munkaképességét legalább 67%-ban elvesztette, aki legalább 50%-os mértékű egészségkárosodást szenvedett, vagy akinek az egészségi állapota a rehabilitációs hatóság komplex minősítése alapján nem haladja meg az 50%-os mértéket, vagy
* aki vakok személyi járadékában részesül, vagy
* aki fogyatékossági támogatásban részesül, vagy
* akinek esetében a munkanélküli-járadék, álláskeresési járadék, álláskeresési segély, vállalkozói járadék (együtt: álláskeresési támogatás) folyósítási időtartama lejárt, vagy
* akinek esetében az álláskeresési támogatás folyósítását keresőtevékenység folytatása miatt a folyósítási idő lejártát megelőzően szüntették meg, és a keresőtevékenységet követően álláskeresési ellátásra nem szerez jogosultságot, vagy
* aki az aktív korúak ellátása iránti kérelem benyújtását megelőző két évben az állami foglalkoztatási szervvel legalább egy év időtartamig együttműködött, vagy
* akinek esetében az ápolási díj, gyermekgondozási segély, gyermeknevelési támogatás, rendszeres szociális járadék, bányász dolgozók egészségkárosodási járadéka, az átmeneti járadék, rehabilitációs járadék, rokkantsági nyugdíj, baleseti rokkantsági nyugdíj, megváltozott munkaképességű személyek ellátása, ideiglenes özvegyi nyugdíj folyósítása megszűnt, és közvetlenül a kérelem benyújtását megelőzően az állami foglalkoztatási szervvel legalább három hónapig együttműködött, feltéve, a kérelmezőnek saját magának és családjának a megélhetése más módon nem biztosított, illetve kereső tevékenységet nem folytat. A megélhetés akkor nem biztosított, ha a családnak az egy fogyasztási egységre jutó havi jövedelme nem haladja meg az öregségi nyugdíj mindenkori legkisebb összegének 90%-át és vagyona nincs.

A foglalkoztatást helyettesítő támogatásra való jogosultságot évente felül kell vizsgálni, s az ellátás továbbfolyósításához szükséges a jogosultság fennállása alatt legalább 30 nap időtartamban az alábbiak közül valamelyik követelményt teljesíteni:

* közfoglalkoztatásban részvétel,
* kereső tevékenység, ide értve az egyszerűsített foglalkoztatást, vagy a háztartási munka
* legalább hat hónap időtartamban meghirdetett képzés, vagy
* közérdekű önkéntes tevékenység.

A Vas Megyei Kormányhivatal Munkaügyi Központja Szombathelyi Kirendeltség és Szolgáltató Központja nyilvántartása szerint 2011. évben a Munkaügyi Központnál nyilvántartott szombathelyi álláskeresők száma havi bontásban a következő volt:

|  |  |
| --- | --- |
| **2011.év** | **fő** |
| január | 4.222 |
| február | 4.226 |
| március | 3.947 |
| április | 3.553 |
| május | 3.166 |
| június | 3.019 |
| július | 3.065 |
| augusztus | 2.960 |
| szeptember | 2.865 |
| október | 2.732 |
| november | 2.717 |
| december | 2.934 |

Azon aktív korúak ellátására jogosult személy:

* aki egészségkárosodottnak minősül,
* a rá irányadó nyugdíjkorhatárt öt éven belül betölti, vagy
* 14 éven aluli kiskorút nevel és a gyermek ellátását napközbeni ellátást biztosító intézményben nem tudják biztosítani, vagy
* az önkormányzat rendeletében meghatározott egyéb feltételeknek - tekintettel családi körülményeire, egészségi vagy mentális állapotára - megfelel,

*rendszeres szociális segélyre* jogosult.

Annak érdekében, hogy minél kevesebben kerüljenek ki az ellátotti körből a szociális rendelet 2011.évi márciusi módosításába bekerült az a rendelkezés, hogy aki a közfoglalkoztatást megelőző munkaköri alkalmassági vizsgálaton két alkalommal munkavégzésre alkalmatlannak minősül, vagy gyermeket vár, vagy a Nemzeti Rehabilitációs és Szociális Hivatal szakvéleménye szerint legalább 25 %-os mértékű egészségkárosodást szenvedett, foglalkoztatást helyettesítő támogatás helyett rendszeres szociális segélyre legyen jogosult.Előzőek alapján 103 fő volt az, aki foglalkoztatást helyettesítő támogatás helyett rendszeres szociális segélyre lett jogosult.

2011. december 31-én Szombathely Megyei Jogú Város Önkormányzatától aktív korúak ellátásában (rendszeres szociális segélyben, foglalkoztatást helyettesítő támogatásban -2011.09.01-et megelőzően bérpótló juttatásban) 602 fő részesült.

A 602 főből 272 fő részesült rendszeres szociális segélyben, 330 fő foglalkoztatást helyettesítő támogatásban. A foglalkoztatást helyettesítő támogatás havi összege 2011. évben 28.500,- Ft volt, a rendszeres szociális segély összege 2011. évben 25.650,- Ft-tól 60.600,- Ft-ig terjedhetett, átlagosan havi 26.378 Ft került kifizetésre e jogcímen egy család részére.

A közfoglalkoztatást szervező Savaria Rehab-Team Nonprofit Kft. tájékoztatása szerint 2011. évben 457 esetben foglalkoztattak közfoglalkoztatás keretében aktív korú személyeket.

2011. évben 613 esetben lett megszüntetve a foglalkoztatást helyettesítő támogatása, az alábbi indokok alapján:

* 267 fő elhelyezkedett,
* 138 fő a felajánlott munkát nem fogadta el,
* 16 főnek rendkívüli felmondással szüntették meg a munkaviszonyát a közfoglalkoztatás időtartama alatt,
* 46 főt az állami foglalkoztatási szerv törölt a nyilvántartásából együttműködés hiánya miatt,
* 4 fő akadályozta a jogosultság felülvizsgálatát,
* 5 fő szabadságvesztés büntetését tölti,
* 1 fő nappali képzésben tanulmányokat folytat,
* 5 főnek megváltozott a lakcíme,
* 58 főnek kérelmére,
* 8 fő Gyes-re lett jogosult,
* 36 fő álláskeresési ellátásra lett jogosult
* 3 fő elhunyt,
* 26 fő egyéb ok miatt.

2011. évben aktív korúak ellátására mindösszesen 211.688.580,- Ft került kifizetésre, ebből Szombathely Megyei Jogú Város Önkormányzatának pénzügyi terhe 35.988.441,- Ft volt.

**III. Időskorúak járadéka**

Az *időskorúak járadéka* a megélhetést biztosító jövedelemmel nem rendelkező időskorú személyek részére nyújtott támogatás. Időskorúak járadékában részesülhet az:

* a reá irányadó nyugdíjkorhatárt betöltött személy, akinek saját és vele együtt lakó házastársa, élettársa jövedelme alapján számított egy főre jutó havi jövedelme nem haladja meg az öregségi nyugdíj mindenkori legkisebb összegének 80%-át (22.800 Ft-ot),
* az egyedülálló, a reá irányadó nyugdíjkorhatárt betöltött, de 75 évesnél fiatalabb személyt, akinek havi jövedelme nem haladja meg az öregségi nyugdíj mindenkori legkisebb összegének 95 %-át (27.075 Ft-ot),
* az egyedülálló, 75. életévét betöltött személyt, akinek havi jövedelme nem haladja meg az öregségi nyugdíj mindenkori legkisebb összegének 130 %-át (37.050 Ft-ot).

Szombathelyen 2011. december 31-én időskorúak járadékában 15 személy részesült. 2011. évben időskorúak járadékára 5.744.595,- Ft került kifizetésre, ebből az önkormányzatot terhelő rész 350.305,- Ft volt.

**IV. Temetési segély, köztemetés**

Az Szt. rendelkezései értelmében a haláleset helye szerint illetékes települési önkormányzat polgármestere önkormányzati hatáskörben gondoskodik az elhunyt személy *közköltségen történő eltemettetéséről,* ha nincs, vagy nem lelhető fel az eltemettetésre köteles személy, vagy az eltemettetésre köteles személy az eltemettetésről nem gondoskodik.

*Temetési segélyt* pedig az önkormányzat – rendeletében meghatározottak szerint- annak állapíthat meg, aki a meghalt személy eltemettetéséről gondoskodott annak ellenére, hogy arra nem volt köteles, vagy tartásra köteles hozzátartozó volt ugyan, de a temetési költségek viselése saját, illetve családja létfenntartását veszélyezteti.

A temetési segélyre vonatkozóan megállapított jövedelemhatár Szombathelyen 71.250 Ft-ban került meghatározásra (a szociális törvény által előírt minimális jövedelemhatár egyedülélőknél 42.750 Ft, egyéb esetekben 28.500 Ft), és bizonyos összeget meghaladó temetési kiadás (300.000 Ft) vagy a szociális rendeletben előírt határidő (több mint 3 hónappal a temetés után) elmulasztása esetén temetési segély nem állapítható meg.

Sajnálatos, hogy egyre több család nem tud gondoskodni a hozzátartozója eltemettetéséről, így a temetési segélyek, s a köztemetések száma is jelentős. 2011. évben 108 temetési segély iránti kérelem került elbírálásra, s 66 esetben kellett köztemetést elrendelni (2010. évben 49 esetben).

A köztemetések költsége 13.465.020,- Ft-tal terhelte az önkormányzat segélyezési kiadásait, a temetési segély pedig 2.141.215,- Ft-tal. Nem csupán az igénylők száma növekedett ezeknél az ellátásoknál, hanem emelkedett a városban a közköltségen történő eltemetés költsége is, mely jelentősen megemelte a köztemetésre fordított kiadásokat. A köztemetések költsége átlagosan 204.015,- Ft volt.

**V. Ápolási díj, közgyógyellátás**

Az *ápolási díj* a tartósan gondozásra szoruló személy otthoni ápolását ellátó nagykorú hozzátartozó részére biztosított anyagi hozzájárulás. Ápolási díjra jogosult a hozzátartozó, ha állandó és tartós gondozásra szoruló súlyosan fogyatékos, vagy tartósan beteg 18 év alatti személy gondozását, ápolását végzi. Fokozott ápolási díjat kell megállapítani a szociális törvény szerint, ha az ápolt mások személyes segítsége nélkül önállóan nem képes:

*a)* étkezni, vagy

*b)* tisztálkodni, vagy

*c)* öltözködni, vagy

*d)* illemhelyet használni, vagy

*e)* lakáson belül - segédeszköz igénybevételével sem - közlekedni,

feltéve, hogy esetében a fentiek közül legalább három egyidejűleg fennáll.

Fentieken túlmenően a települési önkormányzat képviselő-testülete - az önkormányzat rendeletében meghatározott feltételek fennállása esetén - ápolási díjat állapíthat meg annak a hozzátartozónak, aki 18. életévét betöltött tartósan beteg személy ápolását, gondozását végzi (önkormányzati ápolási díj).

A szociális törvény 2011. január 1. napjától kötelezően csökkentette az önkormányzati ápolási díj összegét, mely Szombathelyen havi bruttó 28.500 Ft-ról 23.600 Ft-ra csökkent. A jogszabályi változások miatt 2011. március hónapban valamennyi ápolási díjat szükséges volt felülvizsgálni.

2011. évben 216 fő részesült ápolási díjban, ebből 29 fő, akinek még önkormányzati ápolási díj van megállapítva.

Az alanyi és fokozott ápolási díjra 2011. évben az összes kifizetés 64.720.303,- Ft volt, ebből az önkormányzati rész 16.183.946,- Ft volt. Az önkormányzati ápolási díj 2011. évben 16.347.045,- Ft-os tételt jelentett a városnak. Az ápolási díj után az önkormányzatunkat terhelő járulék összege 2011. évben 7.807.439 Ft volt.

A *közgyógyellátás* a szociálisan rászorult személy részére az egészségi állapota megőrzéséhez és helyreállításához kapcsolódó kiadásainak csökkentése érdekében biztosított hozzájárulás. A közgyógyellátási igazolvánnyal rendelkező személy térítésmentesen jogosult a társadalombiztosítási támogatásba befogadott

a) járóbeteg-ellátás keretében rendelhető egyes, külön jogszabályban meghatározott gyógyszerekre - ideértve a különleges táplálkozási igényt kielégítő tápszereket is - gyógyszerkerete erejéig,

b) egyes, külön jogszabályban meghatározott gyógyászati segédeszközökre, ideértve a protetikai és fogszabályozó eszközöket is, valamint azok javítására és kölcsönzésére, továbbá

c) az orvosi rehabilitáció céljából igénybe vehető gyógyászati ellátásokra.

Közgyógyellátásra jogosult:

* az átmeneti gondozott, az átmeneti és tartós nevelésbe vett kiskorú,
* a rendszeres szociális segélyben részesülő egészségkárosodott személy,
* a pénzellátásban részesülő hadigondozott és nemzeti gondozott, a központi szociális segélyben részesülő,
* a rokkantsági járadékos, aki I. vagy II. csoportú rokkantsága alapján részesül(t) nyugellátásban,
* az, aki után szülője vagy eltartója magasabb összegű családi pótlékban részesül - *alanyi közgyógyellátás*.

A *gyógyszerkeret* a rendszeres gyógyszerszükséglet támogatását szolgáló egyéni gyógyszerkeretből és az akut megbetegedésből eredő gyógyszerszükséglet támogatását szolgáló eseti keretből tevődik össze. Az egyéni gyógyszerkeret összege a jogosult egyéni havi rendszeres gyógyszerköltsége, de legfeljebb havi 12.000,- Ft lehet. Az eseti keret éves összege 6000,- Ft.

Közgyógyellátásra jogosult az a személy is, akinek esetében a havi rendszeres gyógyító ellátás költsége az öregségi nyugdíj mindenkori legkisebb összegének 10 %-át meghaladja (2850,- Ft), feltéve, hogy családjában az egy főre jutó havi jövedelem nem éri el az öregségi nyugdíj mindenkori legkisebb összegét (28.500,- Ft) , egyedül élő esetén 150 %-át (42.750,- Ft) - *normatív közgyógyellátás*.

A szociális rendelet értelmében közgyógyellátásra való jogosultság állapítható meg annak a kérelmezőnek, ahol az egy főre jutó havi jövedelem nem haladja meg egyedül élő esetén az öregségi nyugdíj mindenkori legkisebb összegének két és félszeresét (71.250,- Ft), családban élő esetén a másfélszeresét (42.750,- Ft), s a gyógyító ellátás havi költsége meghaladja az öregségi nyugdíj legkisebb összegének 10%-át (2.850,-Ft) - *méltányos közgyógyellátás*.

Fenti jogcímeken 2011.évben 1.533 személy részesült közgyógyellátásban. Az alanyi és a normatív jogcímeken megállapított közgyógyellátás az önkormányzatra nem ró pénzügyi terhet, míg a szociális rendelet alapján kiállított közgyógyellátási igazolványok 8.994.501,- Ft-tal terhelték a város költségvetését.

**VI. Lakásfenntartási támogatás**

A *lakásfenntartási támogatás* a szociálisan rászoruló háztartások részére a háztartás tagjai által lakott lakás fenntartásával kapcsolatos rendszeres kiadások (villanyáram, víz, gáz, távhő, csatornadíj, szemétszállítás díja, lakbér, albérleti díj, lakáscélú pénzintézeti kölcsön, közös költség, tüzelő) viseléséhez nyújtott hozzájárulás.

A korábbi években a segélyezési tételek közül az egyik legjelentősebb kiadást az önkormányzati lakásfenntartási támogatás jelentette. A támogatásra vonatkozó jövedelemhatár egyedülélőknél 85.500,- Ft, 2 vagy több fős háztartás esetén 71.250,- Ft volt 2010.évben.

A szociális rendelet módosításával a jövedelemhatár - figyelembe véve a szociális törvény kötelező előírásait - egységesen 57.000,- Ft-ban került meghatározásra,valamint atámogatott lakásnagyság a szociális törvény által meghatározott mértékre változott.

A szociális törvényben 2011. szeptember 1-től módosult a lakásfenntartási támogatás rendszere. A szociális alapú gázár- és távhő-támogatás beépült a lakásfenntartási támogatásba. A jövedelemhatár 71.250,- Ft-ban, vagyis az öregségi nyugdíjminimum 250%-ában került meghatározásra, a korábbi 150% helyett. A jövedelemszámítás alapja az egy főre jutó jövedelem helyett a háztartás fogyasztási szerkezetét jobban kifejező fogyasztási egység lett.

A lakásfenntartási támogatásra fordított önkormányzati kifizetés összege 2011. évben 35.765.020,- Ft volt. 2011. év december hónapban 1576 fő részesült lakásfenntartási támogatásban, átlagosan havi 3064,- Ft összegben.

**VII. Adósságkezelés**

Az *adósságkezelési szolgáltatás* a szociálisan rászorult személyek részére nyújtott, lakhatást segítő ellátás. Szombathely Megyei Jogú Város Önkormányzata a 27/2003. (VI.19.) számú, a szociálisan hátrányos helyzetben lévők részére adósságkezelési szolgáltatás működtetéséről szóló önkormányzati rendeletben szabályozta az adósságkezelés feltételeit.

2011. évben adósságcsökkentési támogatás 155 főnek került megállapításra. Az adósságcsökkentés címén nyújtott támogatás vissza nem térítendő szociális támogatásnak minősül, melynek legmagasabb összege az adósság 75%-a, de legfeljebb 300.000,- Ft. A támogatás annak kerülhet megállapításra, akinek jövedelme, s lakásának nagysága nem haladja meg az önkormányzati rendeletben foglaltakat, kezelhető adóssága meghaladja az ötvenezer, de nem haladja meg az ötszázezer forintot és együttműködik az adósságkezelési szolgálattal. A rendelet alkalmazásában adósságnak minősül a lakhatási költségek körébe tartozó közüzemi díjtartozás (vezetékes gáz, áram, távhő, víz-és csatorna, szemétdíj), közösköltség hátralék, lakbérhátralék, hitelintézettel kötött lakáscélú kölcsönszerződésből, illetve abból átváltott szabad felhasználású kölcsönszerződésből fennálló hátralék.

Az ellátást 43 esetben kellett megszüntetni, mert az ügyfél nem volt együttműködő a Pálos Károly Szociális Szolgáltató Központ és Gyermekjóléti Szolgálat Adósságkezelési Szolgálatával, vagyis:

* az adósságkezelési tanácsadást nem vette igénybe, vagy
* az általa vállalt adósságtörlesztés 3 havi részletét nem teljesítette,
* az adósságkezelési szolgáltatás időtartama alatt a lakásfenntartási kiadásokkal kapcsolatos fizetési kötelezettségének 3 hónapig nem tett eleget,
* a szolgáltatásra való jogosultság megállapításakor, vagy a szolgáltatás tartama alatt valótlan adatokat közöl.

Az adósságcsökkentési támogatás 90 százalékát a központi költségvetés finanszírozza, így önkormányzatot terhelő tételként e jogcímen 2.689.983,- Ft került kifizetésre.

**VIII. Egyéb ellátások**

*Egészségügyi szolgáltatásra való jogosultság* igénybevételéhez hatósági bizonyítvány 2011. évben 394 esetben került kiállításra. Egészségügyi szolgáltatás igénybevétele céljából annak a személynek állapítható meg szociális rászorultság, akinek családjában az egy főre jutó havi jövedelem az öregségi nyugdíj legkisebb összegének 120 %-át, egyedül élő esetén 150%-át nem haladja meg, s vagyonnal nem rendelkeznek.

*Fűtési támogatás* annak a személynek nyújtható, aki lakását kizárólag háztartási tüzelőolajjal fűti. Szombathelyen már csak egy személy részesült 2011. évben ebben a támogatásban, a támogatás éves összege 36.000,- Ft volt.

*Baba-mama szoba támogatásra* az a szülő jogosult, aki beteg gyermeke kórházi ellátása során a baba-mama szobát igénybe veszi, és családjában az egy főre jutó jövedelem nem haladja meg az öregségi nyugdíj mindenkori legkisebb összegének kétszeresét, egyedülálló esetén két és félszeresét. Az ellátás 2011. évben 12 esetben került megállapításra, összesen 148.500,- Ft összegben.

**Összegzés:**

A 2011. évben Szombathely Megyei Jogú Város által teljesített kifizetéseket, ellátás típusa és a finanszírozás forrása szerinti megbontásban az alábbi táblázat tartalmazza.

|  |  |  |  |
| --- | --- | --- | --- |
| **Ellátás típusa** | **Önkormányzati rész** | **Központi támogatás** | **Összes kifizetés** |
| Időskorúak járadéka | 350 305 | 5 394 290 | 5 744 595 |
| Rendszeres szociális segély | 6 349 751 | 57 145 382 | 63 495 133 |
| Foglalkoztatást helyettesítő támogatás | 29 638 690 | 118 554 757 | 148 193 447 |
| Alanyi és fokozott ápolási díj | 16 183 946 | 48 536 357 | 64 720 303 |
| Normatív lakásfenntartási támogatás | 6 526 258 | 58 736 322 | 65 262 580 |
| Alanyi lakásfenntartási támogatás | 834 640 | 7 511 760 | 8 346 400 |
| Adósságcsökkentési támogatás | 2 689 983 | 24 209 807 | 26 899 799 |
| Kiegészítő gyermekvédelmi támogatás |  | 1 721 115 | 1 721 115 |
| Rendszeres gyvk. |  | 25 450 800 | 25 450 800 |
| Óvodáztatási támogatás-kérelem |  | 2 880 000 | 2 880 000 |
| Közlekedési támogatás |  | 1 774 500 | 1 774 500 |
| Köztemetés | 13 465 020 |  | 13 465 020 |
| Méltányos közgyógyellátás | 8 994 501 |  | 8 994 501 |
| Helyi lakásfenntartási támogatás | 35 765 020 |  | 35 765 020 |
| Önkormányzati ápolási díj | 16 347 045 |  | 16 347 045 |
| Átmeneti segély | 9 810 000 |  | 9 810 000 |
| Rendkívüli gyvt | 2 786 140 |  | 2 786 140 |
| Temetési segély | 2 141 215 |  | 2 141 215 |
| Kamatmentes kölcsön | 2 458 550 |  | 2 458 550 |
| utalvány (gyógyszer - és tüzelővásárlási) | 2 693 000 |  | 2 693 000 |
| Ápolási díjak tb. 24% | 7 807 439 | 11648726 | 19 456 165 |
| **Összesen** | **164 841 503** | **363 563 816** | **528 405 319** |

2011. évben a Szociális és Családvédelmi Irodán 47.377 db. ügyirat keletkezett. Az ügyfélforgalom pedig az alábbiak szerint alakult:

Megjegyzendő, hogy az ügyfélszolgálaton dolgozó ügyfélszolgálati ügyintéző kollégák is jelentős számú ügyfelet fogadtak szociális ügyek tekintetében, valamint a fenti ábra nem tartalmazza a lakásfenntartási támogatással kapcsolatos ügyfélforgalmat.

Kérem a Tisztelt Közgyűlést, hogy a beszámolót megtárgyalni, és azt elfogadni szíveskedjék.

**Szombathely, 2012. február „ ”**

 **/: Dr. Puskás Tivadar :/**

**…/2012. (II. 23.) Kgy. sz. határozat**

A Közgyűlés a 2011. évben, pénzben és természetben nyújtott szociális ellátásokról szóló beszámolót megtárgyalta, és azt elfogadja.

**Felelős:** Dr.Puskás Tivadar polgármester

 /a végrehajtás előkészítéséért:

dr. Károlyi Ákos, az Egészségügyi és Közszolgálati Osztály vezetője;/

**Határidő:** azonnal